
Η σύγχρονη ελληνική αγροδιατροφή στο επίκεντρο της SIAL Paris 2026
Η μεγαλύτερη εθνική συμμετοχή των τελευταίων ετών, με 120 ελληνικές επιχειρήσεις και περισσότερες από 10.000 b2b συναντήσεις

Αθήνα, 27 Οκτωβρίου 2026 | Με 120 ελληνικές επιχειρήσεις και 2.200 τ.μ. εθνικής παρουσίας, η Ελλάδα έστειλε από το Παρίσι ένα ισχυρό μήνυμα: η ελληνική αγροδιατροφή διαθέτει την ποιότητα, την ταυτότητα, την καινοτομία και την εξωστρέφεια που χρειάζονται για να ενισχύσει ακόμη περισσότερο τη θέση της στον παγκόσμιο χάρτη τροφίμων και ποτών.
Η Enterprise Greece διοργάνωσε τη μεγαλύτερη εθνική συμμετοχή των τελευταίων ετών στη SIAL Paris 2026, η οποία πραγματοποιήθηκε από τις 17 έως τις 21 Οκτωβρίου. Η παρουσία αυτή έφερε στο διεθνές προσκήνιο ένα αντιπροσωπευτικό δείγμα της σύγχρονης ελληνικής παραγωγής τροφίμων και ποτών, με προϊόντα που συνδυάζουν ποιότητα, αυθεντικότητα, διατροφική αξία και καινοτομία. Από προϊόντα με ισχυρή σύνδεση με την ελληνική γη και τη μεσογειακή διατροφή έως νέες προτάσεις που απαντούν στις σύγχρονες καταναλωτικές τάσεις, η ελληνική συμμετοχή ανέδειξε μια αγροδιατροφική παραγωγή με σαφή ταυτότητα και διεθνή προσανατολισμό.

Μια Ελλάδα με πολλές γεύσεις και μία ισχυρή εξαγωγική ταυτότητα
Για τη διοργάνωση της εθνικής συμμετοχής, η Enterprise Greece συνεργάστηκε στενά με τις Περιφέρειες Αττικής, Δυτικής Ελλάδας, Δυτικής Μακεδονίας, Ηπείρου, Θεσσαλίας και Στερεάς Ελλάδας, καθώς και με τα Επιμελητήρια Αχαΐας, Ευβοίας, Ηλείας, Καρδίτσας, Λάρισας, Λακωνίας, Μαγνησίας και Τρικάλων. Το αποτέλεσμα ήταν μια ενιαία παρουσία που ανέδειξε τη γεωγραφική και παραγωγική πολυμορφία της χώρας.
Η συμμετοχή στη SIAL Paris λειτούργησε επίσης ως σημαντική πλατφόρμα διεθνούς δικτύωσης. Οι ελληνικές εταιρείες παρουσίασαν τα προϊόντα και τις προτάσεις τους στη διεθνή αγορά και ενίσχυσαν την αναγνωρισιμότητα του ελληνικού τομέα τροφίμων και ποτών. Σύμφωνα με εκτιμήσεις, οι Έλληνες εξαγωγείς πραγματοποίησαν κατά τη διάρκεια της έκθεσης περισσότερες από 10.000 b2b συναντήσεις.

Η ελληνική αγροδιατροφή σε τροχιά διεθνούς ανάπτυξης
Η παρουσία στη SIAL Paris 2026 πραγματοποιήθηκε σε μια ιδιαίτερα θετική συγκυρία για τον κλάδο. Οι εξαγωγές διαμορφώθηκαν στα €7,44 δισ., σημειώνοντας αύξηση 6,2% σε σχέση με την αντίστοιχη περίοδο του 2025 και φτάνοντας σε νέο ιστορικό υψηλό.

Σχολιάζοντας την συμμετοχή – ρεκόρ της χώρας μας, ο Διευθύνων Σύμβουλος της Enterprise Greece, Δρ. Μαρίνος Γιαννόπουλος, ανέφερε: «Η εντυπωσιακή εθνική παρουσία στη SIAL Paris 2026 αποδεικνύει ότι η ελληνική αγροδιατροφή δεν στηρίζεται πλέον μόνο σε μια ισχυρή παράδοση και σε αναγνωρίσιμα προϊόντα. Διαθέτει και σύγχρονες επιχειρήσεις με εξαγωγική κουλτούρα, ανταγωνιστικά προϊόντα και τη φιλοδοξία να διεκδικήσουν ακόμη μεγαλύτερο μερίδιο στις διεθνείς αγορές. Η Enterprise Greece, με τη συστηματική παρουσία της Ελλάδας στις σημαντικότερες διεθνείς διοργανώσεις του κλάδου, συνεχίζει να στηρίζει τις ελληνικές επιχειρήσεις να αναπτύξουν νέες διεθνείς συνεργασίες, να ενισχύσουν τη θέση τους στις υφιστάμενες αγορές και να αποκτήσουν πρόσβαση σε νέες.»

Enterprise Greece
Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

